Дзень беларускага пісьменства ў Полацку ўпрыгожыць прэм’ера дакументальнай карціны “Першадрук” студыі “Летапіс”, якая адбудзецца 3 верасня ў кінатэатры “Радзіма”, апярэдзіўшы на адзін дзень сталічны паказ у Доме кіно. Фільм сцэнарыста Уладзіміра Мароза і рэжысёра Ігара Чышчэні прапануе сваю трактоўку постаці Францыска Скарыны і значэння справы беларускага Асветніка. “Мне хацелася асабліва падкрэсліць тую ролю, якую адыграла вынаходніцтва друку для чалавецтва”, — акрэсліў лейтматыў фільма Ігар ЧЫШЧЭНЯ. Выхад стужкі на вялікі экран стаў падставай для гутаркі з маладым кінематаграфістам.